News Update: Twitter ชี้แจงยังไม่มีแผนเลิกจ้าง หลัง Elon Musk วางแผนปลดพนักงาน Twitter 75% - FINNOMENA
ประชาชาติธุรกิจรายงานคำชี้แจงของ Twitter ว่า บริษัทยังไม่มีแผนเลิกจ้างทั่วทั้งบริษัท หลัง Elon Musk บอกนักลงทุนว่า มีแผนเลิกจ้างพนักงาน Twitter 75% หลังเข้าเป็นเจ้าของทวิตเตอร์
21 ต.ค. 2565

ประชาชาติธุรกิจรายงานคำชี้แจงของ Twitter ว่า บริษัทยังไม่มีแผนเลิกจ้างทั่วทั้งบริษัท หลัง Elon Musk บอกนักลงทุนว่า มีแผนเลิกจ้างพนักงาน Twitter 75% หลังเข้าเป็นเจ้าของทวิตเตอร์
‘ฌอน เอ็ดเกตต์’ ที่ปรึกษาทั่วไปของ Twitter ส่งเมลถึงพนักงานเมื่อวันพฤหัสบดี (20 ต.ค.) ว่า บริษัทไม่ได้วางแผนปลดพนักงานจำนวนมาก อย่างไรก็ตาม มีเอกสารที่แสดงแผนการลดพนักงานและการลดค่าใช้จ่ายด้านโครงสร้างพื้นฐาน ตั้งแต่ก่อนที่ Elon Musk จะเสนอซื้อบริษัท ตามรายงานของวอชิงตันโพสต์
วอชิงตันโพสต์ยังรายงานด้วยว่า คาดว่าจะมีการปรับลดตำแหน่งในอีกไม่กี่เดือนข้างหน้า ไม่ว่าใครจะเป็นเจ้าของบริษัทก็ตาม โดยผู้บริหารปัจจุบันของ Twitter วางแผนที่จะลดการจ่ายเงินเดือนลง 800 ล้านดอลลาร์ภายในสิ้นปีหน้า ซึ่งเป็นตัวเลขที่อาจหมายถึงการเลิกจ้างพนักงานเกือบ 1 ใน 4
โดยก่อนหน้านี้ มีรายงานว่า Elon Musk วางแผนที่จะลดพนักงาน Twitter เกือบ 75% จากฐานพนักงานทั้งหมด 7,500 คน ซึ่งจะทำให้ Twitter มีจำนวนพนักงานที่น้อยที่สุดสำหรับการทำงาน
ด้านนักวิเคราะห์จาก Wedbush กล่าวว่า การลดจำนวนพนักงานลง 75% บ่งบอกถึงกระแสเงินสดและความสามารถในการทำกำไรที่มากขึ้น ซึ่งนับเป็นสิ่งที่น่าสนใจสำหรับนักลงทุนที่ต้องการทำข้อตกลง แต่การลดจำนวนพนักงานลงอย่างมาก คงจะทำให้บริษัทถอยหลังไปหลายปี
ขณะที่ผู้เชี่ยวชาญบางกลุ่มเคยออกมาเตือนว่า การถอนการลงทุนในการดูแลเนื้อหาและความปลอดภัยของข้อมูล อาจส่งผลเสียต่อ Twitter และผู้ใช้ ขณะที่การลดจำนวนพนักงานลงตามแผนของ Elon Musk อาจทำให้ Twitter ถูกถล่มอย่างรวดเร็วด้วยเนื้อหาที่เป็นอันตรายและสแปม
อ้างอิง:
https://www.prachachat.net/world-news/news-1093184 
https://www.prachachat.net/world-news/news-1093043 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Elon Musk
News Update
twitter
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA